Wees veilig terwyl jy aanlyn inkopies doen - Jou Geld | Solidariteit WêreldJou Geld | Solidariteit Wêreld
Tuis › Artikels › Wees veilig terwyl jy aanlyn inkopies doen
Maandag, Julie 3rd, 2017
Verlede jaar het aanlyn-kleinhandel in Suid-Afrika 1% van algehele kleinhandel bereik; dit is R9 biljoen, volgens die aanlyn navorsingmaatskappy World Wide Worx. Dit mag onbeduidend lyk, maar die sektor het sedert die begin van die 2000's 'n groeikoers van meer as 20% getoon.
Wat weerhou mense van aanlyn-inkopies? Die vreesfaktor. In 'n opname deur Effective Measure, het 23% van die respondente gesê hulle 'vertrou nie aanlynbetaling nie', en 17% het gesê hulle 'vertrou nie die webwerwe nie'.
'Aanlyn-inkopies is so veilig soos konvensionele inkopies indien 'n paar basiese voorsorgmaatreëls geneem word,' sê Arno Viljoen, Absa se hoof van Bedrogrisikostrategie. Kaartbedrog, voorheen gedomineer deur vals kaarte, het beslis ontwikkel. 'Drie jaar gelede was kaartbedrog daarop gebaseer dat iemand 'n kopie van jou kaart maak en die data op 'n ander kaart druk. Hulle het dan daardie kaart in 'n konvensionele winkel gebruik.' Sedert die ingebruikneming van skyfiekaarte en PIN-nommers was daar 'n 70% afname in hierdie tipe vervalsingbedrog.
Swendelaars was genoodsaak om aan te pas – en het in die proses die aanlynbedrogruimte betree. Om hierdie nuwe soort bedrog te fasiliteer, fokus die kriminele nou daarop om die data te steel wat benodig word om aanlyn-inkopies te doen, dit wil sê jou naam, kredietkaartnommer, kaart se vervaldatum en CVV (die drie of vier digitale syfers op die rugkant van jou kaart).
Die geheim daartoe om veilig te bly terwyl jou aanlyn-inkopies doen, is om soveel van jou persoonlike data as moontlik te beskerm. Lees verder om uit te vind hoe jy swendelaars kan pypkan.
Weet waar jy koop
As jy dit oorweeg om items by 'n nuwe winkel te koop en nie seker is of dit vertrou kan word nie, raadpleeg Google. 'Voordat jy by enige handelaar koop, Google hulle naam en lees wat ander oor hulle te sê het,' sê Viljoen. 'As hulle verdag is, sal ander mense al oor hulle gekla het.'
Kyk vir sekuriteitseienskappe
Wettige handelaars investeer daarin om te verseker dat kliënte se inligting veilig is en sal sekuriteitseienskappe in hulle winkels inbou, hetsy deur Eenmalige Wagwoorde te gebruik of sekuriteitsimbole of sertifiserings van kaartmaatskappye soos Visa en MasterCard te vertoon. Maak ook seker die webwerf waarvandaan jy koop, is geënkripteer – kyk vir 'n 'slot'-simbool in die webwerf se URL-balkie of maak seker die URL begin met "https" in plaas van "http".
Lees die Bepalings en Voorwaardes voordat jy koop
'In 'n groot persentasie gevalle waar kliënte beweer hulle is bedrieg, was dit nie werklik bedrog nie,' sê Viljoen. 'So baie mense sal aanlyn op dienste inteken, byvoorbeeld wanneer hulle 'n advertensie vir dieetpille sien, hulle kredietkaartbesonderhede verskaf en daarvan vergeet. Dan, na 'n 30-dae proeftydperk, sal hulle kaart gedebiteer word en hulle sal dink hulle is bedrieg, terwyl dit in der waarheid alles uiteengesit word in die bepalings en voorwaardes van die diens waarop hulle ingeteken het.' In die scenario wat Viljoen beskryf, het geen onwettige aktiwiteit plaasgevind nie en verbruikers sal hulself 'n guns bewys deur al die fynskrif te lees elke keer wanneer hulle op 'n nuwe aanlyndiens inteken.
Beskerm jou persoonlike rekenaar
Persoonlike data het die nuwe geldstelsel vir aanlynswendelaars geword, so dit is raadsaam om seker te maak jou persoonlike rekenaar en mobiele toestel word deur die nuutste antivirus sagteware beskerm. Moet nooit reageer op 'n gemors e-pos wat 'n aanlyn-aanbod maak nie – per slot van rekening kan gemorspos-afsenders swendelaars wees ('spammers can be scammers').
'n Eenvoudige manier om tred te hou met alle transaksies is om by jou bank te registreer vir mobiele kennisgewings sodat jy altyd ingelig word wanneer 'n transaksie met jou kaart gedoen word. Lees ook elke maand jou kaart se state om te verseker jy is nie besig om vir enige geheimsinnige dienste te betaal nie.
Beskerm jou kaartbesonderhede
Al wat iemand benodig om jou kredietkaart suksesvol aanlyn te vervals is jou naam, kredietkaartnommer, vervaldatum en CVV-nommer. Moet nooit jou kredietkaartbesonderhede op jou persoonlike rekenaar stoor of vir iemand e-pos nie en moet nooit jou kaart onder jou oë uitlaat nie. Onthou, geen bank sal jou ooit vra om jou PIN-nommer of Eenmalige Wagwoord oor die foon te verskaf nie. 'Sodra iemand jou daarvoor vra, weet dat dit 'n swendelaar is,' sê Viljoen.